ታላቁ ህዳሴ ግድብ ወሳኝ ምዕራፍ ላይ ደርሷል-ምክትል ጠቅላይ ሚኒስትር
ታላቁ የህዳሴ ግድብ ግንባታ ወሳኝ ምዕራፍ ላይ መድረሱን የኢፌደሪ ምክትል ጠቅላይ ሚኒስትር ደመቀ መኮንን አስታወቁ ፡፡የታላቁ ህዳሴ ግድብ ግንባታ ህዝባዊ ተሳትፎ ማስተባበሪያ ብሄራዊ ምክርቤት ጽሕፈት ቤት በ2008 እና 2009 ዓመተ ምህረት ላካሄዳቸው ሁነቶች ሁለንተናዊ ድጋፍ ላበረከቱ ከ460 በላይ    ልዩ ልዩ መንግስታዊና መንግስታዊ ያልሆኑ አካላት እና ግለሰቦች ዕውቅና ትናንት ተሰጥቷቸዋል፡፡ጽሕፈትቤቱ  በአዲስ አበባ ሂልተን ሆቴል ባዘጋጀው የምስጋና ፕሮግራም ላይ የተገኙት ምክትል ጠቅላይ ሚኒስተር እና የህዳሴ ምክርቤቱ የበላይ ጠባቂ አቶ ደመቀ መኮንን እንደገለጹት፤ በህዝብ ከፍተኛ ተሳትፎ እየተገነባ ያለው ታላቁ የህዳሴ ግድብ ግንባታ በወሳኝ ምዕራፍ ላይ መገኘቱ በእጅጉ ያስደስታል ፡፡በጥሩ ሁኔታ እና ሂደት ላይ የሚገኘው ይህ ሀገራዊ ፕሮግራም ወደ ሚቀጥለው ስኬት ሲሸጋገር የሚደረገው ድጋፍ የማሰባሰብ ተሳትፎም ተጠናክሮ ሊቀጥል እንደሚገባ አስረድተዋል ፡፡ትልቁን ታሪክ የሚሰራው ህዝባችን ነው ያሉት ምክትል ጠቅላይ ሚኒስትሩ፤ ግንባር ቀደም ተሳታፊዎች ዕውቅና ሊሰጣቸው ይገባልም ነው ያሉት ፡፡የማስተባበሪያ ጽሕፈት ቤቱ ዋና ዳይሬከተር ወይዘሮ ሮማን ገብረስላሴ በበኩላቸው ታላቁ የህዳሴ ግደብ ያሁኑን ትውልድ የራሱን ታሪክ እንዲስራ ዕድል የሰጠው መሆኑን ገልጸው፤ግድቡ ባሁኑ ሰዓት ከግማሽ በላይ መጠናቀቁ ለኢትዮጵያ ህዝብ ታላቅ ኩራት መሆኑን አስገንዝበዋል ፡፡የታላቁ የኢትዮጵያ ህዳሴ ግድብ ግንባታ ከተጀመረ ጀምሮ የተለያዩ የህብረተሰብ ክፍሎች የበኩላቸውን አስተዋጽኦ ሲያደርጉ እንደነበር ነው የተጠቀሰው  ፡፡በዚሁም መሰረት ክልሎችና ከተማ አስተዳደሮች የአንደኛ ደረጃ ወርቅ ተሸላሚዎች ሆነዋል ፡፡ሌሎች 42 ተቋማት ፣ባንኮች፣የማስታወቂያ ድርጅቶች፣ሚድያዎች፣ቲያትርቤቶችም የዋንጫ ሽልማታቸውን ተቀብለዋል ፡፡በተጨማሪም ለታላቁ ህዳሴ ግድብ ከፍተኛ አስተዋጽኦ የነበራቸው ተቋማትና ግለሰቦችም የምሰክር ወረቀት ተብርክቶላቸዋል ፡፡ታላቁ ህዳሴ ግድብ ባለፉት ስድስት ዓመታት ከ12 ነጥብ 8 ቢሊየን ብር በላይ ቃል ከተገባው ውስጥ እስካሁን ከ9 ነጥብ 8 ቢሊየን ብር በላይ መሰብሰቡን ነው የተጠቀሰው ፡፡የክልል መስተዳድሮች አመራሮችና የሽልማቱ ተካፋዮችም ታላቁ ህዳሴ ግድቡ ግንባታ ለማገባደድ የሚያደርጉት ድጋፍ አጠናክረው እንደሚቀጥሉበት አረጋግጠዋል፡፡